સુરતમાં એસઆરકે નોલેજ ફાઉન્ડેશન દ્રારા અપાતો માનવરત્ન એવોર્ડ આવખતે ઇસરોના માજી ચેરમેન એ. એસ, કિરણકુમારને આપવામાં આવ્યો હતો. આ પ્રસંગે સુરત આવેલા ઇસરોના માજી ચેરમેને નવગુજરાત સમય સાથે ખાસ વાત કરી હતી. તેમણે કહ્યું હતું કે વિશ્વભરમાં પહેલીવાર માછીમારો માટે ઇસરો દ્રારા નાવિક નેવીગેશન સિસ્ટમ બનાવવામાં આવી છે. માછીમારોની બોટમાં પેરોવીંગ ગેઝેટફીટ કરવામાં આવશે અને માછીમારોના મોબાઇલને બ્લુટુથ અથવા વાઇફાઇથી જોડવામાં આવશે, આ સિસ્ટમને કારણે માછીમાર જયારે દરિયાકાંઠામાં માછીમારી માટે ફરશે ત્યારે પેરોવીંગ બતાવશે કે માછલી કયાં છે. ઉપરાંત સમુદ્રી તોફાને કે બદલાતા હવામાનની પણ આ સિસ્ટમ માહિતી આપશે. બીજુ કે હવામાનની માહિતી લોકલ લેંગ્વેજમાં મળશે.માછીમારોને દરિયામાં કોઇ અન્ય જોખમ દેખાઇ તો તેની સામે પણ આ સિસ્ટમ એલર્ટ કરશે.કિરણ કુમારે કહ્યું હતું કે કેરળના દરિયામાં નાવિક સિસ્ટમનું ડેમોસ્ટ્રેશન થઇ ચુક્યું છે પણ ભારતનો દરિયાકાંઠો અત્યંત વિશાળ હોવાને કારણે જે ગેઝેટ બનાવવાના છે તેનું કામ કંપનીને સોંપવામાં આવ્યું છે. લગભગ 6 મહિનામાં દેશભરના દરિયાકાંઠે નાવિક સિસ્ટમ કાર્યરત થઇ જશે. કિરણ કુમારે ઇસરોની ભવિષ્યની યોજનાઓ વિશે વાત કરતા કહ્યું હતું કે પીએસએલવીનું 40 ટકા કામ પુરુ થઇ ગયું છે અને હવે 34 ટનનો જીએસલવી-3 ઉપગ્રહ તૈયાર થઇ રહ્યો છે. તેમણે એમ પણ કહ્યું હતું કે ઇસરો પહેલાં વર્ષમાં 6 ઉપગ્રહ તૈયાર કરતું હતું પણ હવે ક્ષમતા વધારવામાં આવી રહી છે અને હવે નજીકના ભવિષ્યમાં ઇસરો દર મહિને એક ઉપગ્રહ છોડશે.